MUITINĖS DEPARTAMENTO

PRIE LIETUVOS RESPUBLIKOS FINANSŲ MINISTERIJOS

GENERALINIS DIREKTORIUS

ĮSAKYMAS

DĖL MUITINĖS DEPARTAMENTO PRIE LIETUVOS RESPUBLIKOS FINANSŲ MINISTERIJOS GENERALINIO DIREKTORIAUS 2010 M. lapkričio 26 D. ĮSAKYMO NR. 1B-697 „Dėl laisvosios ekonominės zonos teritorijos dalies paskelbimo laisvąja teritorija derinimo tvarkos nuostatų, reikalavimų laisvosios ekonominės zonos laisvajai teritorijai ir muitinio tikrinimo vietai, laisvosios ekonominės zonos laisvosios teritorijos apsaugos organizavimo ir leidimų sistemos taisyklių patvirtinimo“ PAKEITIMO

2017 m. birželio 23 d. Nr. 1B-520

Vilnius

Pakeičiu Muitinės departamento prie Lietuvos Respublikos finansų ministerijos generalinio direktoriaus 2010 m. lapkričio 26 d. įsakymą Nr. 1B-697 „Dėl Laisvosios ekonominės zonos teritorijos dalies paskelbimo laisvąja teritorija derinimo tvarkos nuostatų, Reikalavimų laisvosios ekonominės zonos laisvajai teritorijai ir muitinio tikrinimo vietai, Laisvosios ekonominės zonos laisvosios teritorijos apsaugos organizavimo ir leidimų sistemos taisyklių patvirtinimo“, ir jį išdėstau nauja redakcija:

MUITINĖS DEPARTAMENTO

PRIE LIETUVOS RESPUBLIKOS FINANSŲ MINISTERIJOS

GENERALINIS DIREKTORIUS

ĮSAKYMAS

Dėl laisvosios zonos įrengimo derinimo NUOSTATų ir reikalavimų įrengiamos laisvosios zonos teritorijai ir muitinio tikrinimo vietai patvirtinimo

Vadovaudamasis 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas (OL 2013 L 269, p. 1), 243 straipsniu su paskutiniais pakeitimais, padarytais 2016 m. gruodžio 14 d. Europos Parlamento ir Tarybos reglamentu (ES) 2016/2339 (OL 2016 L 354, p. 32), Lietuvos Respublikos muitinės įstatymo 48 straipsnio 1 dalies 2 punktu ir 57 straipsniu, Lietuvos Respublikos laisvųjų ekonominių zonų pagrindų įstatymo 2 straipsnio 2 dalimi ir Lietuvos Respublikos Klaipėdos valstybino jūrų uosto įstatymo 14 straipsnio 2 dalimi:

1.	Tvirtinu pridedamus:

1.1.	Laisvosios zonos įrengimo derinimo nuostatus;

1.2.	Reikalavimus įrengiamos laisvosios zonos teritorijai ir muitinio tikrinimo vietai.

2.	Nustatau, kad laisvosios zonos teritorijos išorinių ribų, prekių įvežimo ir išvežimo vietų muitinės priežiūrą įgyvendina teritorinė muitinė, kurios veiklos zonai priklauso laisvosios zonos vieta, vadovaudamasi teritorinės muitinės direktoriaus įsakymu patvirtintomis taisyklėmis.“

Generalinio direktoriaus pavaduotojas,

atliekantis generalinio direktoriaus funkcijas	Vygantas Paigozinas

PATVIRTINTA

Muitinės departamento prie Lietuvos

Respublikos finansų ministerijos

generalinio direktoriaus

2010 m. lapkričio 26 d. įsakymu Nr. 1B-697

(Muitinės departamento prie Lietuvos

Respublikos finansų ministerijos

generalinio direktoriaus

2017 m. birželio 23 d. įsakymo Nr. 1B-520

redakcija)

laisvosios zonos įrengimo derinimo NUOSTATAI

1.	Laisvosios zonos įrengimo derinimo nuostatai (toliau – Nuostatai) reglamentuoja Lietuvos Respublikos muitinės įstatymo 57 straipsnio 1 ir 2 punktuose nurodytų laisvųjų zonų įrengimo derinimo su Muitinės departamentu prie Lietuvos Respublikos finansų ministerijos (toliau – Muitinės departamentas) tvarką.

2.	Nuostatai parengti vadovaujantis 2013 m. spalio 9 d. Europos Parlamento ir Tarybos reglamento (ES) Nr. 952/2013, 243 straipsnio 1 ir 3 dalimis, 244 straipsnio 1 dalimi su paskutiniais pakeitimais, padarytais 2016 m. gruodžio 14 d. Europos Parlamento ir Tarybos reglamentu (ES) 2016/2339 (OL 2016 L 354, p. 32), kuriuo nustatomas Sąjungos muitinės kodeksas (OL 2013 L 269, p. 1), Lietuvos Respublikos laisvųjų ekonominių zonų pagrindų įstatymo 2 straipsnio 2 dalies nuostatomis ir Lietuvos Respublikos Klaipėdos valstybinio jūrų uosto įstatymo 14 straipsnio 2 dalimi.

3.	Pareiškėjas, norėdamas įrengti laisvąją zoną, pateikia Muitinės departamentui šiuos dokumentus:

3.1. prašymą suderinti laisvosios zonos įrengimo projektą. Prašyme turi būti nurodytas pareiškėjo buveinės adresas, telefono ir fakso numeriai, el. pašto adresas;

3.2. pareiškėjo vadovo pasirašytą laisvosios zonos įrengimo projektą, kuriame nurodyti visi statiniai (esami ir numatomi statyti, rekonstruoti ar atnaujinti statiniai, reikalingi laisvosios zonos veiklai vykdyti), taip pat numatytos muitinio tikrinimo ir prekių įvežimo į laisvąją zoną ir išvežimo iš jos vietos, taip pat aikštelės, vaizdo stebėjimo kameros ir kt.

4. Muitinės departamentas ne vėliau kaip per 10 darbo dienų nuo Nuostatų 3 punkte nurodytos informacijos gavimo kreipiasi į teritorinę muitinę, kurios veiklos zonai priklauso laisvosios zonos vieta (toliau – teritorinė muitinė), ir kartu pateikia laisvosios zonos įrengimo projektą, prašydamas pateikti išvadą dėl jo atitikimo Muitinės departamento nustatytiems reikalavimams laisvosios zonos teritorijai ir muitinio tikrinimo vietai.

5. Teritorinė muitinė per 20 darbo dienų nuo Nuostatų 4 punkte nurodytos informacijos gavimo įvertina laisvosios zonos įrengimo projektą ir pateikia Muitinės departamentui išvadą, ar laisvosios zonos įrengimo projektas atitinka reikalavimus laisvosios zonos teritorijai ir muitinio tikrinimo vietai.

6. Muitinės departamentas, gavęs Nuostatų 5 punkte nurodytą išvadą ir kitą informaciją, per 15 darbo dienų ją išnagrinėja ir priima sprendimą pritarti (nepritarti) laisvosios zonos įrengimo projektui.

Prieš priimdamas sprendimą, kuris galėtų būti nepalankus pareiškėjui, Muitinės departamentas praneša pareiškėjui priežastis, kuriomis ketina pagrįsti savo sprendimą, ir suteikia jam galimybę per 10 darbo dienų laikotarpį, skaičiuojamą nuo tos dienos, kurią jis gauna tokį pranešimą arba laikomas jį gavusiu, pareikšti savo nuomonę. Pasibaigus šiam laikotarpiui pareiškėjui pranešama apie sprendimą.

7. Pareiškėjas, įgyvendinęs Lietuvos Respublikos muitinės įstatymo 57 straipsnio 1 punkte nurodytos laisvosios ekonominės zonos laisvosios teritorijos įrengimo projektą, turi pateikti Muitinės departamentui:

7.1. informaciją apie užbaigtą laisvosios ekonominės zonos laisvosios teritorijos įrengimą;

7.2. pareiškėjo vadovo patvirtintą laisvosios ekonominės zonos laisvosios teritorijos schemą, kurioje turi būti nurodyta:

7.2.1. laisvosios zonos teritorijos adresas, užimamas plotas;

7.2.2. laisvosios zonos teritorijos išorinės ribos, tvoros, vartai (automobilių, geležinkelio, priešgaisriniai, pėsčiųjų), prekių įvežimo ir išvežimo vietos, statiniai, taip pat muitinio tikrinimo vietos, aikštelės, vaizdo stebėjimo kameros ir kt.

8. Muitinės departamentas per 10 darbo dienų nuo Nuostatų 7 punkte nurodytos informacijos gavimo persiunčia ją teritorinei muitinei muitinės priežiūros vykdymui.

9. Pareiškėjas, įgyvendinęs Lietuvos Respublikos muitinės įstatymo 57 straipsnio 2 punkte nurodyto laisvojo uosto įrengimo projektą, vadovaujasi Lietuvos Respublikos Klaipėdos valstybinio jūrų uosto įstatymo 14 straipsnio nuostatomis.

10. Laisvojoje zonoje bet kokių statinių statyba derinama su teritorine muitine, pateikiant jai numatomo statyti statinio projektą.

11. Visi su laisvosios zonos įrengimo derinimu ir vėlesne muitinės priežiūra susiję dokumentai komplektuojami ir saugomi teritorinėje muitinėje teisės aktų nustatyta tvarka.

_________________

PATVIRTINTA

Muitinės departamento prie Lietuvos

Respublikos finansų ministerijos

generalinio direktoriaus

2010 m. lapkričio 26 d. įsakymu Nr. 1B-697

(Muitinės departamento prie Lietuvos

Respublikos finansų ministerijos

generalinio direktoriaus

2017 m. birželio 23 d. įsakymo Nr. 1B-520

redakcija)

Reikalavimai įrengiamos laisvosios zonos teritorijai ir muitinio tikrinimo vietai

I skyrius

reikalavimai laisvosios zonos teritorijai

1. Lietuvos Respublikos muitinės įstatymo 57 straipsnyje nurodytos įrengiamos laisvosios zonos teritorijoje (toliau – laisvosios zonos teritorijoje) turi būti:

1.1.	įrengtos asmenų, transporto priemonių vykimo, prekių įvežimo į laisvosios zonos teritoriją ir išvežimo iš jos vietos (toliau – įvažiavimo vartai);

1.2.	prie įvažiavimo vartų, per kuriuos gabenamos prekės, įdiegta transporto priemonių valstybinių numerių ir konteinerių kodų automatinio atpažinimo sistema;

1.3.	įdiegta perimetro ir įvažiavimo vartų vaizdo kontrolės sistema, skirta teritorijos apžvalgai ir atvykstančių (išvykstančių) asmenų, transporto priemonių ir prekių kontrolei;

1.4.	automobilių stovėjimo aikštelės;

1.5.	informaciniai stendai;

1.6.	prekių saugojimo vietos.

2.	Laisvosios zonos teritorijos tvoroje įrengti priešgaisriniai vartai turi būti pritaikyti plombuoti muitinės plombomis.

3.	Laisvosios zonos teritorija turi būti aptverta kartu su joje esančiais statiniais, asfaltuota arba padengta kita kieta danga.

Laisvosios zonos teritorijos tvoros aukštis turi būti ne mažesnis kaip 2450 mm (pagrindinės vertikaliosios dalies – ne mažesnis kaip 2050 mm, papildomos, statomos iki 45 laipsnių kampu – 400 mm). Abiejose tvoros pusėse 3000 mm atstumu neturi būti medžių ir augmenijos, aukštesnės negu 150 mm.

4.	Laisvosios zonos teritorija turi būti apšviesta. Laisvosios zonos įvažiavimo vartų apšvieta turi būti ne mažiau kaip 30 lx, laisvosios zonos teritorijos ribų (perimetro) – ne mažiau kaip 10 lx.

II skyrius

Reikalavimai muitinio tikrinimo vietai

5.	Muitinio tikrinimo vietą laisvojoje zonoje sudaro dokumentų pateikimo ir tikrinimo bei transporto priemonių ir prekių tikrinimo vietos.

6.	Muitinio tikrinimo vietą laisvojoje zonoje įrengia laisvojoje zonoje veiklą vykdanti įmonė pagal laisvosios zonos įrengimo projektą. Ji turi būti kuo arčiau įvažiavimo vartų.

7.	Dokumentų pateikimo ir tikrinimo vietoje turi būti:

7.1.	muitinės pareigūnų darbui skirta kompiuterizuota darbo vieta;

7.2.	kompiuterių infrastruktūra (muitinės pareigūnų darbui reikalingi kompiuteriai, būtina legali programinė įranga, daugiafunkcis skenavimo / kopijavimo / spausdinimo įrenginys), vidaus kompiuterinio ryšio tinklai bei jų sąsajos su muitinės jungtiniu tinklu;

7.3.	instaliuotos būtinos muitinės informacinės sistemos;

7.4.	baldai, telefonas ir kita organizacinė technika.

8.	Muitinės pareigūno darbui skirtos patalpos turi būti įrengtos pagal Lietuvos Respublikoje galiojančias darbo su kompiuteriu higienos normas, atitikti darbo saugos, priešgaisrinės apsaugos reikalavimus ir rekomendacijas.

9.	Transporto priemonių ir prekių tikrinimo vietoje turi būti skirta:

9.1. vieta transporto priemonių ir prekių tikrinimui (suderinus su teritorinė muitinė);

9.2. svarstyklės, atsižvelgiant į prekių pobūdį (suderinus su teritorinė muitinė);

9.3. pakrovimo-iškrovimo techninė įranga ir darbo apsaugos priemonės (atsižvelgiant į prekių pobūdį);

9.4. asmens apžiūros vieta, atitinkanti Reikalavimus muitinės postų ir muitinės nustatytų prekių pateikimo vietų infrastruktūrai, patvirtintus Muitinės departamento prie Lietuvos Respublikos finansų ministerijos generalinio direktoriaus 2017 m. kovo 27 d. įsakymu Nr. 1B-244 „Dėl Muitinės postų steigimo, pertvarkymo, veiklos laikino sustabdymo ir likvidavimo taisyklių ir Reikalavimų muitinės postų ir muitinės nustatytų prekių pateikimo vietų infrastruktūrai patvirtinimo“;

9.5. kitos muitiniam tikrinimui reikalingos patalpos, technika ir personalas.

III skyrius

Baigiamosios nuostatos

10.	Atsižvelgdama į veiklos ir prekių pobūdį, teritorinė muitinė, kurios veiklos zonai priklauso laisvosios zonos vieta, gali nustatyti papildomą reikalingų patalpų ir techninių kontrolės priemonių poreikį.

11.	Muitinės pareigūnai turi teisę tikrinti į laisvąją zoną atvykstančius ir iš jos išvykstančius asmenis, įvežamas ir išvežamas prekes ir transporto priemones ir gauti iš laisvojoje zonoje veiklą vykdančios įmonės atsakingų asmenų informaciją apie asmenų, prekių ir transporto priemonių vykimą per įvažiavimo vartus.

12.	Laisvojoje zonoje veiklą vykdanti įmonė turi sudaryti galimybes muitinės pareigūnams atlikti įrengtos laisvosios zonos teritorijos išorinių ribų ir įvažiavimo vartų patikrinimus, naudotis šių reikalavimų 1.2 ir 1.3 papunkčiuose nurodytų sistemų informacija.

_______________________